钦定古今图书集成/明伦汇编/官常典/第766卷 > 徐璆
## 钦定古今图书集成/明伦汇编/官常典/第766卷 > 徐璆

按《后汉书》本传：“璆字孟玉，广陵海西人也。父淑，度辽
将军，有名于边。璆少博学，辟公府，举高第，稍迁荆州
刺史。时董太后姊子张忠为南阳太守，因势放滥，赃
罪数亿，璆临当之。部太后遣中常侍以忠属璆，璆对
曰：‘臣身为国，不敢闻命’。太后怒，遽征忠为司隶校尉，
以相威临。璆到州，举奏忠赃馀一亿，使冠军县上簿”，
诣大司农，以彰暴其事。又奏五郡太守及属县有赃
污者，悉征案罪，威风大行。中平元年，与中郎将朱隽
击黄巾贼于宛，破之。张忠怨璆与诸阉宦构造无端，
璆遂以罪征，有破贼功，得免官归家。后再征，迁汝南
太守，转东海相，所在化行。献帝迁许，以廷尉征，当诣
京师，道为袁术所劫，授璆以上公之位。璆乃叹曰：“龚
胜、鲍宣独何人哉！守之必死。”术不敢逼。术死，军破，璆
得其盗国玺。及还，许上之，并送前所假汝南、东海二
郡印绶。司徒赵温谓璆曰：“君遭大难，犹存此邪？”璆曰：
“昔苏武困于匈奴，不坠七尺之节，况此方寸印乎？”后
拜太常，使持节拜曹操为丞相。操以相让璆，璆不敢
当。卒于官。